text: Kunstig kælkebakke
  29 marts 2010 kl. 13.04
  Foråret ruller sig ud - og det gør kunstige kælkebakker også. I hvert fald i idrætsbørnehaven Ta' Fat i Fredericia.
  En grøn plasticmåtte og en bakke. Det er cirka, hvad der behøves, hvis ungerne ikke har fået nok af vinterens sjove udendørsaktiviteter. Nu kan der kælkes helt uden sne.
  I Fredericia har idrætsbørnehaven Ta' Fat brugt 4.200 kroner til den kunstige kælkemåtte og dertilhørende slæder og snowboards. Tilsammen giver det en masse glade børn og en del blå mærker. En god investering, mener Institutionslederen, Jakob Hansen:
  - Jeg synes, at flere børnehaver skulle overveje sådan en kælkebakke. Børnene lærer meget af sådan noget her. Ud over det rent kropslige i at tumle og løbe op og ned ad bakken, lærer de også at samarbejde. At deles om kælkene. At vise hinanden, hvordan man gør. Så det er en god investering, siger Jakob Hansen til Lokal-Bladet Budstikken Fredericia.
  Kælkebakken kan tages med på tur - den vejer 25 kilo, men med en trækvogn kan den bruges på bakker rundt omkring i landskabet.
  